Насоки за вписване на нов производител в регистъра на производителите на Защитено наименование за произход „Българско кисело мляко“

1. Процедурата за вписване на производител започва със сключване на договор с контролиращо лице (КЛ) – дружество, получило разрешение от министъра за упражняване на контрол на съответния продукт. Контролиращото лице следва да изпълни проверка на място в предприятието за спазване на продуктовата спецификация.

Продуктовата спецификация на Защитено наименование за произход „Българско кисело мляко“ може да бъде намерена на сайта на Министерство на земеделието и храните:

<https://www.mzh.government.bg/bg/politiki-i-programi/politiki-i-strategii/politiki-po-agrohranitelnata-veriga/zashiteni-naimenovaniya/blgarsko-kiselo-mlyako/>.

Дружествата с разрешение от министъра на земеделието и храните се включват в регистрите на контролиращите лица за всяко защитено наименование на сайта на Министерство на земеделието и храните: <https://www.mzh.government.bg/bg/politiki-i-programi/politiki-i-strategii/politiki-po-agrohranitelnata-veriga/zashiteni-naimenovaniya/>;

1. Съответният производител подава заявление до министъра на земеделието и храните за вписване в регистъра на производителите – Приложение № 6 към Наредба № 5 от 13 август 2019 г. за подготовка и представяне на искания до Европейската комисия относно земеделските продукти и храни със защитени географски означения и традиционно специфичен характер, за контрол за съответствие с продуктовата спецификация и за водене на регистри на производителите и контролиращите лица.
2. Заявлението се придружава от:
3. копие на договор за контрол за съответствие с контролиращо лице (КЛ);
4. копие от контролен лист от първоначална проверка на място в производствената база на КЛ;
5. правила, регламентиращи спазването на продуктовата спецификация (членове на сдружение „Български традиционни млечни продукти“ може да използват правилата, разработени от сдружението);
6. декларация съгласно Приложение № 2 от горепосочената Наредба № 5 от 2019 г.;
7. кратко описание на помещенията и техническото оборудване;
8. опис на всички подадени документи с посочен брой на страниците.

Заявленията се разглеждат по реда на чл. 10 от Наредба № 5 от 2019 г., съгласно който като компетентен орган МЗХ също извършва проверка на място в производствената база. След приключване на проверката на място, заявлението се разглежда от Постоянната междуведомствена консултативна комисия по географски означения и храни с традиционно специфичен характер в МЗХ, която предлага на министъра на земеделието и храните решение за вписване или мотивиран отказ.

Вписването в регистъра е въз основа на заповед на министъра на земеделието и храните.

Документите следва да се изпратят до Министерство на земеделието и храните, гр. София, бул. „Христо Ботев“ 55, ПК 1606, дирекция „Политики по агрохранителната верига“, директор – д-р Илиян Костов.

В случай на възникнали въпроси, може да се свържете на тел. (02) 985 11 444/445.